#นายกฯอิ๊งค์ สั่งเพิ่ม 6 มาตรการเร่งด่วน แก้ปัญหา #ฝุ่นpm25 ใน #กทม. ดำเนินคดีคนเผา

รัฐบาลสั่งเพิ่ม 6 มาตรการแก้ฝุ่น PM 2.5 ระยะสั้น-ขึ้นรถเมล์, รถไฟฟ้าฟรี-ทำฝนหลวง-ดำเนินคดีคนเผา-ทำแอป ให้ ปชช.แจ้งเหตุเผา-ย้ำ กทม.กวดขันไซต์ก่อสร้าง-เข้มตรวจรถควันดำ ขอรัฐ-เอกชน ให้พนักงาน WFH

(#ประชาชาติธุรกิจ วันที่ 24 มกราคม 2568 - 15:56 น.)ผู้สื่อข่าวรายงานว่า นางสาวแพทองธาร ชินวัตร นายกรัฐมนตรี โพสต์ข้อความทางเอ็กซ์ว่า เนื่องจากสถานการณ์ฝุ่น PM 2.5 ยังเป็นที่น่ากังวล จึงขอให้ทุกหน่วยงานที่เกี่ยวข้องมีมาตรการเร่งด่วนเพิ่มเติม เพื่อแก้ไขปัญหาระยะสั้น ดังนี้

1.ขอความร่วมมือหน่วยงานภาครัฐและบริษัทเอกชน ให้เจ้าหน้าที่และพนักงานสามารถทำงานแบบ WFH เพื่อลดการใช้รถยนต์ส่วนตัว และดิฉันได้สั่งการไปทางกระทรวงคมนาคมให้สนับสนุนยกเว้นค่ารถไฟฟ้า-ค่ารถเมล์ ภายใต้กำกับของรัฐเป็นเวลา 7 วัน ตั้งแต่วันพรุ่งนี้เป็นต้นไป เพื่อลดปริมาณฝุ่นที่เกิดจากรถยนต์

2.ให้กรมฝนหลวงและการบินเกษตรเฝ้าดูอย่างใกล้ชิด หากมีความชื้นมากเพียงพอ ขอให้ปฏิบัติการฝนเทียมเจาะช่องบรรยากาศทั่วกรุงเทพฯ

3.ให้กระทรวงทรัพยากรธรรมชาติและสิ่งแวดล้อม ตรวจสอบทุกพื้นที่อย่างใกล้ชิด หากพบเห็นการเผาขอให้ดำเนินคดีตามกฎหมายทันที

4.ให้กระทรวงดิจิทัลเพื่อเศรษฐกิจและสังคม จัดตั้งแอปพลิเคชั่นสำหรับรับแจ้งเหตุการเผา ให้พี่น้องประชาชนสามารถรายงานจุดที่เกิดการเผาได้อย่างรวดเร็วและเร่งแก้ปัญหาที่พบในทันที

5.ขอความร่วมมือไปยังนายชัชชาติ สิทธิพันธุ์ ผู้ว่าฯ กทม.ให้กวดขันไซต์ก่อสร้างที่ไม่คลุมผ้าป้องกันฝุ่นตามกฏหมายโดยเคร่งครัด และช่วงอากาศปิด ขอความร่วมมือให้เลื่อนการก่อสร้างที่ทำให้เกิดฝุ่นละอองออกไปก่อน

6.ให้เจ้าหน้าที่ตำรวจทุกคนกวดขันรถควันดำโดยเคร่งครัด รัฐบาลยังคงมุ่งมั่นที่จะแก้ไขปัญหาฝุ่นควันอย่างเต็มที่ โดยมีทั้งมาตรการระยะสั้นและระยะยาว และจะเร่งแก้ไขปัญหาโดยเร็ว
#นายกฯอิ๊งค์ #ฝุ่นpm25 #กทม